ANC kyk na jou pensioen vir ekonomiese herstrukturering | Maroela Media
Die ANC wil regulasie 28 van die Wet op Pensioenfondse wysig om “goedkoper toegang tot finansiering vir ontwikkeling” moontlik te maak.
Dit is vervat in die ANC se dokument vir ekonomiese herstel wat Vrydag bekend gemaak is. Die dokument wat deur die ANC se ekonomiese transformasie- komitee bekend gemaak is, bevat ekonomiese ingrypings wat nodig is “om meer werk te skep en versnelde groei en investering in die Suid-Afrikaanse ekonomie te stimuleer”.
Die fokus van die dokument is grotendeels op infrastruktuurontwikkeling en daar word verwys na beleggings in energie, water en sanitasie, paaie, huise, digitale infrastruktuur en openbare vervoer.
Vir werkskepping val die klem op “plaaslik”, met die voorstel dat die gebruik van Suid-Afrikaanse materiale en konstruksiemaatskappye tot die maksimum benut moet word. Daar word aanbeveel dat ŉ infrastruktuurontwikkelingsagentskap in die Presidensie geskep word om beleggings in infrastruktuur, asook die gebruik van openbare-private-vennootskappe, te dryf.
“Terwyl daar gewerk word om fiskale volhoubaarheid te herstel, moet Suid-Afrika makro-ekonomiese beleidsinstrumente instel wat versoenbaar is met die heropbou van ons ekonomie,” voer die party aan en voeg by dat die tesourie, Reserwebank, finansiële ontwikkelingsinstellings en private finansiële instellings almal ŉ rol hier te speel het.
Die mobilisering van finansiering vir verhoogde investering in infrastruktuur en sleutelproduksiesektore sal volgens die dokument ŉ kombinasie van openbare en private hulpbronne verg.
“As deel van hierdie gesamentlike poging moet veranderinge aangebring word aan regulasie 28 van die Wet op Pensioenfondse om goedkoper toegang tot finansiering vir ontwikkeling moontlik te maak.”
Daar word verder ook voorgestel dat die regering grond op alle vlakke beskikbaar moet maak aangesien grond die sleutel is tot die hele “transformasie agenda”. Die party is van mening dat die onteiening van grond moet voortgaan terwyl daar gepoog word om die Grondwet te verander om onteiening sonder vergoeding makliker te maak en dat daar belasting gehef moet word op ongebruikte grond.
Die prosesse om ŉ behoorlik gekapitaliseerde en beheerde Staatsbank daar te stel, moet ook versnel word.
Kommunisme is Suid Afrika se voorland.
Lees die berig mooi. Die hele proses is vir herverdeling van rykdom na die top regerings amptenare se sakke
As ons nie die armes kan ophef nie, dan trek ons maar die “rykes” af tot almal verarm is.
Geen land of mens behoort voortaan in hierdie korrupte land te belê nie!
Nee Fufu, nie Kommunisme nie, net kommin stupid van die regering
Bele maar julle staats amptenare se geld in julle bankrot staat in stellings